**Η Πνευματική Σημασία της Κρίσης**

Pathwork Guide, Διάλεξη Αρ.183 / 5 Ιουνίου 1970

Αγαπητοί μου φίλοι, σας χαιρετώ και σας ευλογώ.

Ποια είναι η αληθινή, η πνευματική σημασία μιας κρίσης; Η κρίση είναι μια απόπειρα της φύσης να προκαλέσει αλλαγές μέσα από την κοσμική νομιμότητα του σύμπαντος. Αν το εγώ, το κομμάτι της συνειδητότητας που κατευθύνει τη θέληση, εμποδίσει την αλλαγή, θα παρουσιαστεί μια κρίση προκειμένου να γίνουν διαρθρωτικές αλλαγές.

Δεν μπορεί να υπάρξει ισορροπία χωρίς αυτές τις διαρθρωτικές αλλαγές στην οντότητα. Κάθε κρίση είναι μια επαναρρύθμιση και εμφανίζεται είτε με τη μορφή πόνου, δυσκολίας, σύγχυσης και αβεβαιότητας ή απλώς ως ανασφάλεια για το ξεκίνημα ενός τρόπου ζωής στον οποίο δεν είστε μαθημένοι, όταν θα έχετε εγκαταλείψετε αυτόν που σας ήταν οικείος. Κάθε μορφή κρίσης προσπαθεί να διαλύσει τις παλιές δομές που βασίζονται σε λανθασμένα συμπεράσματα και ως εκ τούτου, στην αρνητικότητα. Η κρίση κλονίζει τις χαλαρά ριζωμένες και παγιωμένες συνήθειες για να μπορέσει να συνεχιστεί η εξέλιξη. Κατεδαφίζει και διαλύει, κάτι που προσωρινά είναι επώδυνο, αλλά χωρίς την κρίση δεν μπορεί να υπάρξει μεταμόρφωση.

Όσο πιο επώδυνη είναι μια κρίση, τόσο περισσότερο θα προσπαθήσει το κομμάτι της συνειδητότητας που κατευθύνει τη θέληση να εμποδίσει την αλλαγή. Η κρίση είναι απαραίτητη επειδή η ανθρώπινη αρνητικότητα είναι μια στάσιμη μάζα που πρέπει να ανακινηθεί προκειμένου να απαλλαγεί κάποιος από αυτήν. Η αλλαγή είναι αναπόσπαστο χαρακτηριστικό της ζωής. Όπου υπάρχει ζωή, υπάρχουν ατέλειωτες αλλαγές. Μόνο όσοι εξακολουθούν να ζουν μέσα στο φόβο και την αρνητικότητα, όσοι αντιστέκονται στην αλλαγή, βλέπουν την αλλαγή ως κάτι στο οποίο πρέπει να αντισταθούν. Αντιστέκονται στην ίδια τη ζωή και τα βάσανα τους εγκλωβίζουν ακόμα περισσότερο. Αυτό συμβαίνει συνολικά στην εξέλιξη των ανθρώπων καθώς και σε ειδικές περιπτώσεις.

Τα ανθρώπινα όντα μπορούν να είναι ελεύθερα και υγιή στους τομείς στους οποίους δεν αντιστέκονται στις αλλαγές. Εκεί βρίσκονται σε αρμονία με τη συμπαντική κίνηση. Συνεχώς εξελίσσονται και βιώνουν τη ζωή σαν κάτι που τους ικανοποιεί βαθιά. Ωστόσο, τα ίδια άτομα αντιδρούν τελείως διαφορετικά στους τομείς στους οποίους έχουν μπλοκαρίσματα. Προσκολλώνται με φόβο σε αμετάβλητες συνθήκες, εσωτερικά και εξωτερικά. Εκεί που δεν έχουν αντιστάσεις, δεν θα παρουσιαστούν ιδιαίτερες κρίσεις. Στους τομείς στους οποίους αντιστέκονται στην αλλαγή, οι κρίσεις είναι αναπόφευκτες.

Σκοπός της ανθρώπινης εξέλιξης είναι να απελευθερώσει τις εγγενείς ικανότητες του ατόμου, οι οποίες είναι πραγματικά άπειρες. Ωστόσο, είναι αδύνατη η εκδήλωση αυτών των ικανοτήτων εκεί που η αρνητική συμπεριφορά είναι στάσιμη. Μόνο μια κρίση μπορεί να γκρεμίσει ένα οικοδόμημα που έχει χτιστεί με εγκαταστάσεις που αντιτίθενται στους νόμους της κοσμικής αλήθειας, της αγάπης και της ευδαιμονίας. Η κρίση κλονίζει τις παγιωμένες καταστάσεις που είναι πάντα αρνητικές.

Πρέπει να εργαστείτε εντατικά στο μονοπάτι της συναισθηματικής και της πνευματικής σας ολοκλήρωσης προκειμένου να απελευθερώσετε τον εαυτό σας από τις αρνητικότητες. Ποιες είναι αυτές; Οι παρανοήσεις, τα καταστροφικά συναισθήματα, οι στάσεις και συμπεριφορές που προκύπτουν από αυτά, καθώς και τα προσχήματα και οι άμυνες. Όμως τίποτα από αυτά δεν θα παρουσίαζε ιδιαίτερη δυσκολία αν δεν υπήρχε μια αυτοδιαιωνιζόμενη δύναμη που διαρκώς επιδεινώνει κάθε αρνητική πτυχή μέσα στην ανθρώπινη ψυχή.

Όλες οι σκέψεις και τα συναισθήματα είναι ενεργειακά ρεύματα. Η ενέργεια είναι μια δύναμη που αυξάνεται με τη δική της δυναμική και βασίζεται στη φύση της συνειδητότητας που θρέφει και κατευθύνει αυτό το ρεύμα ενέργειας. Ως εκ τούτου, αν οι υποβόσκουσες αντιλήψεις και τα συναισθήματα ακολουθούν την αλήθεια και είναι ως εκ τούτου θετικά, η αυτοδιαιωνιζόμενη ορμή του ενεργειακού ρεύματος θα αυξάνει επ’ άπειρον τις εκφράσεις και τις στάσεις που έχουν σιωπηρά οι υποβόσκουσες σκέψεις. Εάν οι υποβόσκουσες αντιλήψεις και τα συναισθήματα βασίζονται σε σφάλματα και είναι ως εκ τούτου αρνητικά, θα μειώσουν την αυτοδιαιωνιζόμενη ορμή του ενεργειακού ρεύματος, αν κι όχι επ’ αόριστον.

Για παράδειγμα: Γνωρίζετε ότι οι παρανοήσεις δημιουργούν μοτίβα συμπεριφοράς που αναπόφευκτα μοιάζουν πως αποδεικνύουν την ορθότητα ενός ισχυρισμού, έτσι ώστε η καταστροφική και η αμυντική συμπεριφορά να εδραιώνονται πιο γερά στην ουσία της ψυχής. Όλοι εσείς που βρίσκεστε σε αυτό το μονοπάτι έχετε παλέψει με αυτές τις εσωτερικές εμπλοκές. Η ίδια αρχή ισχύει και για τα συναισθήματα. Για παράδειγμα, ο φόβος μπορεί να ξεπεραστεί εύκολα αν κάποιος τον αντιμετωπίσει και βγάλει στην επιφάνεια τις παρανοήσεις του και τους λάθος χειρισμούς του. Πολλές φορές, τα συναισθήματα που εκδηλώνονται, δεν είναι τα πρωταρχικά συναισθήματα. Πίσω από το φόβο μπορεί να κρύβεται οργή. Πίσω από την κατάθλιψη μπορεί να κρύβεται φόβος. Το πρόβλημα είναι ότι ο φόβος δημιουργεί ακόμα μεγαλύτερο φόβο για την αντιμετώπιση και την υπέρβασή του. Τότε κάποιος φοβάται τον φόβο του φόβου και ούτω καθεξής. Ο φόβος επιδεινώνεται.

Ας δούμε την κατάθλιψη. Αν δεν αποκαλύψετε με θάρρος τα βαθύτερα αίτια του πρωταρχικού συναισθήματος της κατάθλιψης, παθαίνετε κατάθλιψη επειδή έχετε κατάθλιψη. Τότε ίσως θα αισθανθείτε ότι πρέπει να είστε σε θέση να αντιμετωπίσετε την κατάθλιψη, αντί να σας πιάνει κατάθλιψη που την έχετε, όμως δεν είστε πρόθυμοι να το κάνετε αυτό και άρα δεν μπορείτε και αυτό σας προκαλεί ακόμα μεγαλύτερη κατάθλιψη. Τότε δημιουργείται ένας φαύλος κύκλος.

Η πρωταρχική κατάθλιψη, ο πρωταρχικός φόβος ή κάποιο άλλο πρωταρχικό συναίσθημα, είναι η πρώτη κρίση στην οποία δεν δώσατε προσοχή, δεν κατανοήσατε το πραγματικό της νόημα και την αποφύγατε. Έτσι, η κατάθλιψη που έχετε επειδή έχετε κατάθλιψη, θα οδηγηθεί σε έναν αυτοδιαιωνιζόμενο φαύλο κύκλο. Η συνειδητότητα του ατόμου απομακρύνεται ολοένα και περισσότερο από το πρωταρχικό συναίσθημα και κατά συνέπεια, από τον εαυτό της, κι έτσι γίνεται πιο δύσκολο να βρεθεί το πρωταρχικό συναίσθημα. Η αυξανόμενη αρνητική δυναμική θα οδηγήσει τελικά στην κατάρρευση της αρνητικής αυτοδιαιώνισης.

Σε αντίθεση με την αλήθεια, την αγάπη και την ομορφιά που είναι αιώνια και θεϊκά χαρακτηριστικά, η παραμόρφωση και η αρνητικότητα δεν είναι αιώνιες. Λήγουν όταν η πίεση οδηγηθεί σε έκρηξη. Αυτή η έκρηξη είναι μια επώδυνη κρίση στην οποία οι άνθρωποι αντιστέκονται συνήθως με όλες τις δυνάμεις τους. Όμως φανταστείτε το σύμπαν να είχε δημιουργηθεί με διαφορετικό τρόπο και η αρνητική αυτοδιαιώνιση να συνέχιζε επ’ άπειρον. Αυτό θα σήμαινε μια αιώνια κόλαση.

Μπορείτε να διακρίνετε καλύτερα την αρχή της αρνητικής αυτοδιαιώνισης στην περίπτωση της απογοήτευσης και του θυμού. Πολλοί άνθρωποι μπορούν να δουν σχετικά εύκολα πως αντέχουν πιο εύκολα την απογοήτευση αυτή καθαυτή παρά την απογοήτευσή τους που έχουν απογοητευτεί. Το ίδιο ισχύει κι όταν θυμώνει κάποιος με τον εαυτό του επειδή θύμωσε ή όταν είναι ανυπόμονος με την ανυπομονησία του και εύχεται να μπορούσε να είχε αντιδράσει διαφορετικά, αλλά δεν μπορεί επειδή τα βαθύτερα αίτια δεν έχουν εκτεθεί και δεν έχουν αντιμετωπιστεί. Έτσι, δεν αναγνωρίζονται οι «κρίσεις» των συναισθημάτων όπως αυτές του θυμού, της απογοήτευσης της ανυπομονησίας και της κατάθλιψης. Αυτό κάνει την αρνητική αυτοδιαιώνιση ολοένα και πιο ισχυρή έως ότου να σπάσει το μολυσμένο απόστημα. Τότε η κρίση είναι προφανής.

Αν το επιλέξει η συνειδητότητα, μια κρίση μπορεί να σημαίνει το τέλος της διόγκωσης της αρνητικής αυτοδιαιώνισης. Όταν γίνει η έκρηξη, μπορεί κάποιος να επιλέξει πιο ξεκάθαρα ανάμεσα στο να αναγνωρίσει τη σημασία της κρίσης ή να συνεχίσει να την αποφεύγει. Ακόμα κι αν αυτή η έκρηξη δεν οδηγήσει σε μια αναγνώριση και σε μια εσωτερική αλλαγή πορείας, θα παρουσιαστεί αναπόφευκτα μια τελική κρίση όπου τότε η οντότητα δεν θα μπορεί πλέον να αποφύγει το μήνυμά της. Η προσωπικότητα θα δει, τελικά, ότι όλες οι εκρήξεις, όλες οι καταρρεύσεις, όλες οι κρίσεις, έχουν σκοπό να γκρεμίσουν το παλιό οικοδόμημα έτσι ώστε να αναγερθεί ένα καινούργιο και πιο λειτουργικό.

Η «σκοτεινή νύχτα» των μυστικιστών είναι η στιγμή της διάλυσης των παλαιών δομών. Οι περισσότεροι άνθρωποι συνεχίζουν να μην κατανοούν το νόημα μιας κρίσης. Συνεχίζουν να κοιτάζουν προς τη λάθος κατεύθυνση. Αν τίποτα δεν κατέρρεε, η αρνητικότητα θα συνέχιζε να υπάρχει. Παρ’ όλα αυτά, ύστερα από μια μερική αφύπνιση της συνειδητότητας, υπάρχει περίπτωση το άτομο να μην επιτρέψει στην αρνητικότητα να εδραιωθεί γερά. Έτσι, θα εμποδίζεται η αρνητικότητα να ξεκινήσει τον αυτοδιαιωνιζόμενο κύκλο. Αντιμετωπίζεται ευθύς εξ’ αρχής.

Μπορεί κάποιος να αποφύγει μια κρίση αν εξετάσει την εσωτερική αλήθεια τη στιγμή που θα εκδηλωθούν επιφανειακά οι πρώτες διαταραχές και η αρνητικότητα. Όμως χρειάζεται μεγάλη ειλικρίνεια για να μπορέσει να αντιμετωπίσει κάποιος τις εδραιωμένες πεποιθήσεις του. Αυτή η αντιμετώπιση διακόπτει την αρνητική αυτοδιαιώνιση που είναι η κινητήρια δύναμη που συνθέτει την καταστροφική και εσφαλμένη ψυχική ύλη έως ότου βρεθεί ένα σημείο καμπής. Αποφεύγει τους πολλούς φαύλους κύκλους μέσα στην ανθρώπινη ψυχή και μέσα στις σχέσεις που είναι επώδυνες και προβληματικές.

Αν έβλεπε κανείς από αυτή τη σκοπιά τις δυσκολίες, τις αναταραχές και τον πόνο της ζωής του ατόμου, καθώς και της ζωής της ανθρωπότητας στο σύνολό της, θα γινόταν κατανοητό το αληθινό νόημα της κρίσης και θα μπορούσε να αποφευχθεί πολύς πόνος. Σας το λέω τώρα: Μην περιμένετε να εμφανιστεί μια κρίση με τη μορφή έκρηξης, έτσι όπως εμφανίζονται τα εξισορροπητικά φυσικά φαινόμενα. Όπως οι καταιγίδες, που εμφανίζονται όταν πρέπει να αλλάξουν ορισμένες ατμοσφαιρικές συνθήκες για να καθαρίσει και πάλι η ατμόσφαιρα. Αυτό ακριβώς συμβαίνει και στην ανθρώπινη συνειδητότητα. Είναι όντως εφικτή η εξέλιξη χωρίς έντονες και επώδυνες «σκοτεινές νύχτες», εάν κυριαρχήσει στην προσωπικότητα η ειλικρίνεια προς τον εαυτό. Πρέπει κάποιος να κοιτάξει πραγματικά μέσα του, να ασχοληθεί βαθιά με το εσώτερο ον του και να εγκαταλείψει τις προσφιλείς συμπεριφορές και ιδέες του. Τότε, επειδή δεν θα έχει δημιουργηθεί φλεγμονή, μπορεί να αποφύγει μια επώδυνη και καταστροφική κρίση.

Η διαδικασία του θανάτου είναι μια τέτοια κρίση. Σας έχω μιλήσει για τις διάφορες και βαθύτερες έννοιες του θανάτου. Κι αυτή είναι μια. Ο επιφανειακός θάνατος (και η κρίση δεν είναι τίποτε άλλο παρ’ αυτό) θα μπορούσε να είχε αποφευχθεί αν δεν επιτρεπόταν στην κρίση να διογκωθεί και να γίνει ένα απόστημα έτοιμο να εκραγεί, αλλά διαλυόταν οικειοθελώς με την υπάρχουσα συνειδητότητα. Το ανθρώπινο σώμα πεθαίνει εξωτερικά όταν η συνειδητότητα λέει: «Δεν μπορώ να συνεχίσω άλλο». Ή: «Έφτασα στα όριά μου». Κάθε κρίση περιέχει αυτή τη σκέψη. Η συνειδητότητα λέει στον εαυτό της: «Δεν μπορώ να διαχειριστώ άλλο αυτή την κατάσταση». Αν η κατάσταση είναι συγκεκριμένη, θα εμφανιστεί μια συγκεκριμένη κρίση στη ζωή. Αν αφορά στο σύνολο της παρούσας ενσάρκωσης, τότε θα υπάρξει σωματικός θάνατος. Στην τελευταία περίπτωση, η έκρηξη εμφανίζεται με τη μορφή της εξόδου του πνεύματος από το σώμα, έως ότου αυτό να βρει νέες συνθήκες ζωής στις οποίες θα ασχοληθεί ξανά, από την αρχή, με τις ίδιες εσωτερικές διαστρεβλώσεις. Καθώς η έκρηξη, η κατάρρευση και η κρίση έχουν πάντα ως στόχο να διακόψουν τους παλιούς τρόπους λειτουργίας και να δημιουργήσου νέους, η διαδικασία του θανάτου και της αναγέννησης εκφράζουν ακριβώς την ίδια αρχή.

Παρ’ όλα αυτά, οι άνθρωποι έχουν την τάση να αντιστέκονται στους νέους τρόπους λειτουργίας και αντίδρασης. Αυτή η αντίσταση δεν είναι καθόλου απαραίτητη. Για την ακρίβεια, η αντίσταση είναι αυτή που δημιούργησε την ένταση και την πίεση της κρίσης και όχι η εγκατάλειψη των παλαιών δομών. Όταν δεν αποδέχεστε οικειοθελώς τις απαραίτητες αλλαγές, αυτομάτως μπαίνετε σε κατάσταση κρίσης. Η ένταση της κρίσης δείχνει την ένταση της αντίστασης, καθώς και την επείγουσα ανάγκη για αλλαγή. Όσο μεγαλύτερη είναι η ανάγκη για αλλαγή, τόσο μεγαλύτερη είναι αντίσταση στην αλλαγή, άρα τόσο πιο επώδυνη είναι και η κρίση. Όσο πιο ανοιχτός είναι κάποιος και έχει θέληση να αλλάξει, σε όλα τα επίπεδα, δεν θα είναι διαρκώς μια αλλαγή απαραίτητη στην πορεία της εξέλιξής του και μια κρίση θα είναι λιγότερο σοβαρή και επώδυνη.

Η σοβαρότητα και ο πόνος μιας κρίσης δεν καθορίζονται επ’ ουδενί από το αντικειμενικό γεγονός. Νομίζω πως οι περισσότεροι από εσάς, φίλοι μου, μπορείτε να το επιβεβαιώσετε αυτό. Οι περισσότεροι από εσάς έχετε περάσει πολύ σοβαρές εξωτερικές αλλαγές. Έχετε χάσει αγαπημένα σας πρόσωπα, μπορεί να έχετε αντιμετωπίσει πολύ δραστικές αλλαγές και αντικειμενικά τραυματικά γεγονότα. Πολέμους, επαναστάσεις, απώλειες περιουσίας και σπιτιών, ασθένειες. Παρ’ όλα αυτά, μπορεί εσωτερικά να είχατε λιγότερες διαταραχές και να πονούσατε λιγότερο απ’ ότι σε καταστάσεις που η εξωτερική διαταραχή ήταν δυσανάλογη με τα εσωτερικά συναισθήματά σας. Έτσι, μπορούμε να πούμε ότι μια εξωτερική κρίση μπορεί να σας αφήσει εσωτερικά πιο ήρεμους απ΄ ότι μια εσωτερική. Τα γεγονότα που είναι αντικειμενικά τραυματικά, πληγώνουν μερικές φορές λιγότερο από αυτά που αντικειμενικά δεν είναι τόσο τραυματικά. Στην πρώτη περίπτωση, η αναγκαία αλλαγή πραγματοποιείται σε ένα εξωτερικό επίπεδο και το εσώτερο ον σας την αποδέχεται πιο εύκολα, προσαρμόζεται καλύτερα σ’ αυτή και βρίσκει νέους τρόπους για να τη διαχειριστεί. Στη δεύτερη περίπτωση, η ανάγκη της εσωτερικής αλλαγής βρίσκει μεγαλύτερη αντίσταση. Ο υποκειμενικός τρόπος με τον οποίο ερμηνεύετε το γεγονός κάνει την κρίση δυσανάλογα επώδυνη. Μερικές φορές, κάποιος προσπαθεί να βρει λογικές εξηγήσεις για αυτές τις ιδιαίτερες συναισθηματικές εντάσεις. Εξηγήσεις που μπορούμε να τις πούμε και εκλογικεύσεις. Κάποιες φορές, οι εσωτερικές και οι εξωτερικές αλλαγές έρχονται αντιμέτωπες με την ίδια εσωτερική στάση.

Όταν κάποιος αποδεχτεί τη διαδικασία της κρίσης και δεν την εμποδίσει, όταν θα συμβαδίζει μαζί της αντί να την πολεμάει, θα ανακουφιστεί σχετικά γρήγορα. Μόλις το πύον τρέξει από το απόστημα και προσαρμοστούν οι συμπεριφορές, η αποκάλυψη του εαυτού θα φέρει ηρεμία και η κατανόηση θα φέρει περισσότερη ενέργεια και ζωτικότητα. Η διαδικασία της επούλωσης αρχίζει να λειτουργεί ακόμα και την ώρα που σπάει το απόστημα.

Την αγωνία την παρατείνει η άρνηση αυτής της διαδικασίας, η εσωτερική στάση που λέει: «Δεν θα έπρεπε να τα περνάω όλα αυτά. Θα έπρεπε; Τούτο κι εκείνο είναι λάθος στους άλλους. Αν δεν ήταν, εγώ δεν θα τα περνούσα τώρα αυτά». Αυτή η στάση επιδιώκει να αποφύγει αυτό που είναι απαραίτητο, να σπάσει το απόστημα, και σ’ αυτό συμβάλει με οδυνηρή συμμετοχή, μια διαρκώς αυξανόμενη αρνητική ενέργεια, της οποίας η ορμή καθιστά ολοένα και πιο δύσκολη την αλλαγή πορείας. Ο ασταμάτητος αρνητικός κύκλος και η μάταιη, αυτόματη επανάληψη την οποία δεν μπορεί να σταματήσει η συνειδητότητα, προκαλούν απελπισία. Η επανάληψη και η απελπισία μπορούν να σταματήσουν μόνο αν κάποιος σταματήσει να αποφεύγει την απαραίτητη αλλαγή.

Κάθε αρνητική εμπειρία, κάθε πόνος, είναι το αποτέλεσμα μιας εσφαλμένης ιδέας. Μια κρίσιμη πτυχή αυτής της εργασίας είναι η διατύπωση αυτών των ιδεών. Και παρ’ όλα αυτά, πόσο συχνά δεν τις αναγνωρίζετε επειδή δεν έχετε κατά νου αυτά τα αδιαμφισβήτητα στοιχεία όταν αντιμετωπίζετε μια δυσάρεστη κατάσταση;

Μόλις αποκτήσετε τη συνήθεια να αναρωτιέστε ποιες είναι οι κρυφές, εσφαλμένες υποθέσεις σας και οι καταστροφικές αντιδράσεις σας, κάθε φορά που κάτι ανεπιθύμητο εμφανίζεται στο δρόμο σας, η ζωή σας θα αλλάξει δραστικά. Ο πόνος θα παρουσιάζεται ανάλογα λιγότερο συχνά και η χαρά θα είναι ολοένα και περισσότερο η φυσιολογική σας κατάσταση. Η κρίση θα είναι περιττή και ως εκ τούτου, ο θάνατος θα είναι περιττός. Αυτό μπορεί να ακούγεται σαν μια ακραία δήλωση, ειδικά γι’ αυτούς που τους πιάνει δέος με το μυστήριο του θανάτου που είναι και το μυστήριο της ζωής, αλλά παρ’ όλα αυτά είναι αλήθεια. Ο ρυθμός της εξέλιξης μπορεί στη συνέχεια να προχωρήσει ομαλά, χωρίς τις αναταράξεις της διάλυσης των αρνητικών δομών εντός της ψυχικής ουσίας.

Έχουμε μιλήσει για τις αρνητικές πτυχές της αυτοδιαιώνισης. Φυσικά, η αυτοδιαιώνιση υπάρχει κυρίως στη θετική πλευρά. Ας δούμε την αγάπη. Όσο περισσότερο αγαπάτε, τόσο περισσότερο μπορείτε να παράγετε γνήσια συναισθήματα αγάπης, χωρίς αυτό να φτωχαίνει εσάς ή τους άλλους. Αντιλαμβάνεστε πως όταν προσφέρετε δεν στερείτε τίποτα από κανέναν. Αντιθέτως, θα λάβετε περισσότερα κι εσείς και οι άλλοι. Μέσα στου δούναι και λαβείν θα βρείτε νέους και βαθύτερους τρόπους, περισσότερες παραλλαγές του βιώματος της αγάπης για να είστε σε αρμονία με αυτό το συμπαντικό συναίσθημα. Η ικανότητά σας να βιώνετε και να εκφράζετε αγάπη θα γίνει μια αυτοδιαιωνιζόμενη κίνηση που διαρκώς θα μεγαλώνει.

Το ίδιο γίνεται και με κάθε εποικοδομητικό συναίσθημα και στάση. Όσο πιο ουσιαστική, εποικοδομητική, γεμάτη και χαρούμενη είναι η ζωή σας, τόσο πιο πολλά από αυτά τα χαρακτηριστικά θα δημιουργεί. Είναι μια συνεχής, ατέρμονη διαδικασία σταθερής εξέλιξης και έκφρασης του εαυτού. Η αρχή είναι ακριβώς η ίδια με την αρχή της αρνητικής αυτοδιαιώνισης. Η μόνη διαφορά είναι πως η θετική διαδικασία δεν έχει τέλος.

Μόλις εδραιώσετε την επαφή με την εσωτερική σοφία σας, την ομορφιά και τη χαρά και τους επιτρέψετε να εκδηλωθούν, αυτές θα αυξηθούν από μόνες τους. Η αυτοδιαιώνιση αναλαμβάνει τη στιγμή που αυτές οι ενέργειες απελευθερώνονται και παραδίδονται στη συνειδητότητα. Απαιτείται προσπάθεια για να αρχίσουν να εκδηλώνονται αυτές οι δυνάμεις, αλλά μόλις μπουν σε ροή, εκδηλώνονται άκοπα. Όσο περισσότερες συμπαντικές ποιότητες φέρετε στο προσκήνιο, τόσο πιο πολλές θα υπάρχουν για να έρθουν στο προσκήνιο.

Οι δυνατότητές σας να βιώσετε την ομορφιά, τη χαρά, την ευχαρίστηση, την αγάπη, τη σοφία και τη δημιουργική έκφραση, αγαπημένοι μου φίλοι, είναι πράγματι άπειρες. Δεν είναι η πρώτη φορά που τα λόγια αυτά έχουν ειπωθεί, έχουν ακουστεί και έχουν καταγραφεί. Όμως πόσο βαθιά μπορείτε να αντιληφθείτε ότι είναι μια πραγματικότητα; Πόσο βαθιά πιστεύετε στην άπειρη εσωτερική ικανότητά σας να δημιουργείτε, να έχετε χαρά, να ζείτε τη ζωή; Πόσο πολύ πιστεύετε ότι έχετε τα μέσα να λύσετε όλα σας τα προβλήματα; Πόσο πολύ εμπιστεύεστε τις δυνατότητές σας που δεν έχουν ακόμα εκδηλωθεί; Πόσο πολύ πιστεύετε ότι μπορείτε να ξεδιπλώσετε τις αρετές της ηρεμίας σε συνδυασμό με αυτές της περιπέτειας, μέσα από τις οποίες η ζωή γίνεται ένα νήμα ομορφιάς, παρ’ όλο που πρέπει να ξεπεράσετε αρχικά κάποιες δυσκολίες; Πόσο πολύ πιστεύετε σε όλα αυτά φίλοι μου;

Θέστε στον εαυτό σας αυτά τα ερωτήματα. Στο βαθμό που όλα αυτά είναι για σας λόγια του αέρα, θα εξακολουθείτε να αισθάνεστε αβοήθητοι, θλιμμένοι, φοβισμένοι ή αγχωμένοι, παγιδευμένοι σε συγκρούσεις με τον εαυτό σας και με τους άλλους που μοιάζουν να είναι άλυτες. Αυτό είναι ένα σημάδι ότι ακόμα δεν πιστεύετε στη δυνατότητά σας να εξελίσσεστε επ’ άπειρον. Αν δεν το πιστεύετε αυτό αληθινά, αγαπημένοι μου, αυτό σημαίνει ότι υπάρχει κάτι μέσα σας από το οποίο κρατιέστε απελπισμένα. Δεν θέλετε να το εκθέσετε επειδή δεν θέλετε να το εγκαταλείψετε ή να το αλλάξετε.

Αυτό ισχύει για όλους σας και φυσικά και για τον καθένα στον κόσμο αυτό. Ποιος είναι αυτός που δεν έχει αντιμετωπίσει «σκοτεινές νύχτες»; Κάποιοι περνάνε από πολλές μικρές «σκοτεινές νύχτες» που πάνε κι έρχονται, ή για κάποιους άλλους η «σκοτεινή νύχτα» τους είναι «γκρι». Μπορεί να μη περνάνε μια μεγάλη κρίση κάποια δεδομένη στιγμή, αλλά η ζωή τους είναι «γκρι» και έχει σχετικά μικρές διακυμάνσεις. Όμως υπάρχουν κι εκείνοι που έχουν ήδη βγει από αυτό το «γκρι». Δεν επιθυμούν πλέον την ικανοποίηση της σχετικής ασφάλειας από τις κρίσεις. Είναι πρόθυμοι, βαθιά μέσα τους, να ρισκάρουν μια προσωρινή αναστάτωση προκειμένου να φτάσουν σε μια πιο επιθυμητή, σταθερή κατάσταση. Θέλουν να πραγματοποιήσουν τις δυνατότητες που έχουν για πιο βαθιά χαρά και έκφραση του εαυτού τους. Τότε οι «σκοτεινές νύχτες» θα περιοριστούν και θα παρουσιάζονται είτε ως περίοδοι εναλλαγής της αναταραχής με τη χαρά ή θα συσσωρευτούν σε κάποιες ζωές και θα γίνουν εντονότερα επεισόδια. Το απόλυτο σκοτάδι, η απώλεια, ο πόνος και η σύγχυση εναλλάσσονται με τα ύψη του χρυσού φωτός, που μεταφέρει μια δικαιολογημένη ελπίδα για την πιθανότητα μιας κατάστασης αδιάκοπης ευδαιμονίας.

Ανεξάρτητα από το πώς βιώνετε τις κρίσεις, υπάρχει πάντα ένα μήνυμα σ’ αυτές που σχετίζεται με τη ζωή σας. Από εσάς εξαρτάται να μην προβάλετε τις εμπειρίες σας εξωτερικά, πάνω στους άλλους, κάτι που είναι συχνά ο πιο επικίνδυνος πειρασμός. Ή να τις προβάλετε στον εαυτό σας με έναν αυτοκαταστροφικό τρόπο, που αποφεύγει το ζήτημα, ακριβώς όπως όταν κάνετε την προβολή πάνω στους άλλους. Η στάση: «είμαι τόσο κακός, είμαι ένα τίποτα» είναι πάντα ανειλικρινής. Αυτή η ανειλικρίνεια πρέπει να εκτεθεί, έτσι ώστε η κρίση, είτε είναι μεγάλη, είτε είναι μικρή, να αποκτήσει νόημα.

Εάν μάθετε τελικά να εξερευνάτε το βαθύτερο νόημα και της μικρότερης σκιάς της καθημερινής ζωής σας, θα χειριστείτε τις μικρές κρίσεις με έναν τρόπο που θα αποτρέπει τη δημιουργία αποστημάτων. Ως εκ τούτου, δεν θα σπάνε αποστήματα με τρόπο επώδυνο προκειμένου να καταστραφούν οι σάπιες δομές. Αυτό θα σας αποκαλύψει την απόλυτη αλήθεια ότι η αναλλοίωτη συμπαντική ζωή, είναι η φωτεινή ευτυχία για μια ομορφιά που αυξάνεται εσαεί.

Ακόμα και η μικρότερη σκιά, επειδή δεν χρειάζεται να υπάρχει, είναι μια κρίση. Υπάρχει μόνο επειδή αποφεύγετε τα θέματα που δημιουργούν μια κρίση. Δείτε λοιπόν ακόμα και τις μικρότερες σκιές της καθημερινότητάς σας και αναρωτηθείτε ποια είναι η σημασία τους. Τι είναι αυτό που δεν θέλετε να δείτε και δεν επιθυμείτε να αλλάξετε; Αν το δείτε αυτό και επιθυμείτε πραγματικά να αντιμετωπίσετε τα αληθινά ζητήματα και να κάνετε τις απαραίτητες αλλαγές, η κρίση θα έχει εκπληρώσει το σκοπό της λειτουργίας της. Θα ανακαλύψετε νέες διαστάσεις του ζητήματος που θα κάνουν τον ήλιο να ανατέλλει και η σκοτεινή νύχτα θα γίνει ο εκπαιδευτής και ο θεραπευτής που είναι πάντα η ζωή όταν προσπαθείτε να την κατανοήσετε.

Η ικανότητά σας να αντιμετωπίσετε την αρνητικότητα των γύρω σας θα αυξάνεται μόνο στο βαθμό στον οποίο μπορείτε να εφαρμόσετε όλα όσα σας εξηγώ σε αυτή τη διάλεξη. Πόσο συχνά δεν αισθάνεστε τα αρνητικά συναισθήματα των άλλων, αλλά δεν μπορείτε να τα αντιμετωπίσετε επειδή είστε ανυπόμονοι, αβέβαιοι και δεν είστε ξεκάθαροι σχετικά με το πόσο συμβάλατε και επιδράσατε σ’ αυτά; Σε άλλες περιπτώσεις μπορεί να μην αντιλαμβάνεστε καν την επιθετικότητα των άλλων. Σας συγχύζουν όταν δεν είναι ξεκάθαροι και ευθείς μαζί σας και σας κάνουν να αισθάνεστε ενοχές για τις ενστικτώδεις αντιδράσεις σας κι έτσι δεν είστε σε θέση να αντιμετωπίσετε την κατάσταση. Αυτά τα συχνά φαινόμενα οφείλονται εξ ολοκλήρου στη δική σας τύφλωση και την αντίστασή σας στην αλλαγή. Όταν προβάλετε όλες τις παλιές αρνητικές εμπειρίες σας πάνω στους άλλους, είναι αδύνατον να έχετε επαρκή επίγνωση για το τι συμβαίνει πραγματικά στο άλλο άτομο και ως εκ τούτου, δεν μπορείτε να το διαχειριστείτε. Πολλοί από εσάς έχετε αρχίσει να βιώνετε την εκπληκτική αλλαγή που πραγματοποιείται όταν διαχειρίζεστε τη ζωή σας κατ’ αυτόν τον τρόπο και όταν εξελίσσεστε μέσω τις ικανότητά σας να εξετάζετε με ειλικρίνεια όλα όσα σας διαταράσσουν και όταν είστε πρόθυμοι να αλλάξετε. Ένα νέο δώρο εμφανίζεται μέσα σας, που μοιάζει να δημιουργήθηκε σχεδόν άθελά σας, σαν να μην έχει σχέση με τις προσπάθειές σας: Βλέπετε την αρνητικότητα στους άλλους με έναν τρόπο που σας αφήνει ελεύθερους, που σας επιτρέπει να τους αντιμετωπίσετε και που είναι αποτελεσματικός. Δεν έχει δυσάρεστη επίδραση πάνω σας. Μακροπρόθεσμα, αυτό θα ωφελήσει και τους άλλους, όποτε εκείνοι το επιθυμήσουν.

Ο φόβος αυξάνεται όταν αντιστέκεστε στην αλλαγή, επειδή το εσώτερο ον σας ξέρει ότι η κρίση, η έκρηξη και η κατάρρευση πλησιάζουν και δεν μπορούν να αποφευχθούν. Παρ’ όλα αυτά, αντιστέκεστε σε όσα θα μπορούσατε να κάνετε προκειμένου να αποφύγετε την κρίση. Αυτό που σας λέω εδώ είναι η ιστορία της ανθρώπινης ζωής. Σ’ αυτό έχει παγιδευτεί η ανθρώπινη φύση. Το μάθημα θα πρέπει έπειτα να επαναληφθεί έως ότου αντιληφθείτε το σφάλμα του ψευδαισθητικού φόβου για την αλλαγή. Αν μπορέσετε να κατανοήσετε τη σημασίας της κρίσης με τον τρόπο που σας δείχνω εδώ κι αν διαλογιστείτε ώστε να κατανοήσετε τη δική σας κρίση, αν εγκαταλείψετε αυτά από τα οποία γαντζώνεστε και αμφισβητήσετε τους περιορισμούς που βάζετε στο συγκεκριμένο θέμα, η ζωή σας θα ανοίξει σχεδόν αμέσως.

Υπάρχουν ερωτήσεις προτού συνεχίσω με την υπόλοιπη διάλεξη;

**Ερώτηση:** Έχω μια σχέση που θυμίζει αυτά που περιγράψατε. Δεν μπορώ να διαχειριστώ τις εκρήξεις θυμού του συγκεκριμένου ατόμου. Γνωρίζω ότι αυτό είναι και δικό μου χαρακτηριστικό, αλλά εξακολουθώ να αντιδρώ αρνητικά. Δεν επικοινωνώ και δεν ανοίγομαι. Δεν αφήνω τα πράγματα να βγουν από μέσα μου. Αντιθέτως, τα καταπιέζω. Μπορείτε να μου προτείνετε πώς θα μπορούσα να αντιδράσω θετικά;

**Απάντηση:** Αρχικά προτείνω να πείτε ότι: «Εδώ είμαι. Με άγχος και πόνο. Είμαι σε μια κατάσταση που με αγχώνει και που θα ήθελα να μην υπάρχει. Τι σημαίνει αυτό για μένα;» Ανοιχτείτε από την αρχή. Μην χρησιμοποιήσετε ως απάντηση τη γνώση που ήδη έχετε κατακτήσει για τον εαυτό σας. Μπορεί να είναι σωστή, αλλά οι προηγούμενες συνειδητοποιήσεις μπορεί υπογείως να γίνουν εμπόδια. Πρέπει πραγματικά να έχετε τη θέληση, βαθιά μέσα σας, να αφεθείτε. Να δείτε και να αφεθείτε.

Εδώ φτάνω στην επόμενη πτυχή αυτής της διάλεξης, η οποία θα είναι κι αυτή μια απάντηση για εσάς. Πρέπει να συνειδητοποιήσετε ότι η αλλαγή δεν μπορεί να πραγματοποιηθεί μόνο μέσα από το εγώ σας. Ο πρόθυμος, συνειδητός εαυτός δεν μπορεί να το πετύχει αυτό από μόνος του. Η δυσκολία που έχετε να αλλάξετε και η αντίστασή σας, οφείλονται σε μεγάλο βαθμό στο ότι έχετε ξεχάσει πως χρειάζεστε και θεία βοήθεια. Έτσι, πηγαίνετε από το ένα λάθος άκρο στο άλλο. Το ένα άκρο είναι πως νομίζετε ότι εσείς είστε αυτοί που πρέπει να πραγματοποιήσετε την εσωτερική μεταμόρφωση. Επειδή βαθιά μέσα σας γνωρίζετε ότι δεν μπορείτε να το κάνετε αυτό, ότι απλά δεν έχετε τον εξοπλισμό για να το κάνετε, παραιτήστε. Αισθάνεστε ότι είναι μάταιο να προσπαθείτε να αλλάξετε κι έτσι δεν προσπαθείτε πραγματικά και δεν εκφράζετε ξεκάθαρα διατυπωμένη την επιθυμία σας να αλλάξετε.

Έχετε δίκιο να πιστεύετε πως δεν έχετε την ικανότητα να αλλάξετε όταν θεωρείτε ότι ο εαυτός σας είναι αποκλειστικά και μόνο το συνειδητό εγώ που έχει θέληση. Η αντίσταση είναι, εν μέρει, ένας τρόπος για να εκφράσει κάποιος ότι θέλει να αποφύγει τη σύγχυση για κάτι που επιθυμεί και που δεν μπορεί να πραγματοποιηθεί και άρα θα απογοητευτεί. Αυτή η ακραία αντίδραση λαμβάνει χώρα στο πιο εσώτερο στρώμα της ανθρώπινης ψυχής. Εκεί υπάρχει και το αντίθετο άκρο, στο οποίο δηλώνετε την πίστη σας σε μια ανώτερη δύναμη ή στον Θεό που υποτίθεται ότι θα κάνει τα πάντα για εσάς. Παραμένετε σε μια απόλυτα παθητική κατάσταση και περιμένετε. Εδώ και πάλι, ο συνειδητός εαυτός δεν κάνει προσπάθεια εκεί που θα έπρεπε να προσπαθεί. Οι ψεύτικες ελπίδες και η παραίτηση για τους λάθος λόγους είναι απλώς οι δύο πλευρές του ιδίου νομίσματος: της απόλυτης παθητικότητας. Όμως το εγώ που σπρώχνει τα πράγματα και που προσπαθεί να ξεπεράσει τις δυνατότητές του, θα καταλήξει αναπόφευκτα στην ίδια παθητική κατάσταση και όταν περιμένει κάτι με λάθος τρόπο και όταν εγκαταλείπει την ελπίδα με λάθος τρόπο. Η πίεση εξαντλεί τον εαυτό και τον κάνει παθητικό. Αυτές οι συμπεριφορές μπορεί να υπάρχουν ταυτόχρονα ή μπορεί να εναλλάσσονται.

Ο δρόμος για να αλλάξει κάποιος με θετικό τρόπο είναι να το θελήσει. Πρέπει να θελήσετε να είστε μέσα στην αλήθεια και να θελήσετε να αλλάξετε. Και πρέπει να προσεύχεστε στην εσώτερη θεία λειτουργία που υπάρχει μέσα στην ψυχή σας για να καταστεί δυνατή αυτή η αλλαγή. Στη συνέχεια πρέπει να περιμένετε να πραγματοποιηθεί η αλλαγή, με εμπιστοσύνη, αυτοπεποίθηση και υπομονή. Αυτή είναι η απόλυτη προϋπόθεση για να αλλάξετε. Όταν δεν σας περνάει καν από το μυαλό να προσευχηθείτε και να πείτε: «Θέλω να αλλάξω, αλλά το εγώ μου δεν μπορεί. Θα το κάνει ο Θεός μέσα από μένα. Θα είμαι πρόθυμος, θα είμαι ένα δεκτικό κανάλι για να γίνει αυτό», τότε είτε είστε απρόθυμοι να αλλάξετε ή αμφισβητείτε την πραγματικότητα των ανώτερων δυνάμεων μέσα σας.

Μπορείτε να περιμένετε με σιγουριά και υπομονή, με βεβαιότητα και με πίστη, ότι θα έρθει η βοήθεια όταν θα είστε απολύτως πρόθυμοι να κοιτάξετε την αλήθεια. Αυτό δεν είναι μια παιδαριώδης στάση που επιθυμεί από κάποια αρχή να κάνει τα πράγματα για εσάς. Ακριβώς το αντίθετο. Αυτή η προσέγγιση συμβιβάζει την ανάληψη της ευθύνης του εαυτού του ενήλικα που επιθυμεί την αλήθεια και την αλλαγή, με την επιθυμία του να εκθέσει την κρυμμένη ντροπή του και να έχει μια δεκτική στάση στην οποία το εγώ του θα γνωρίζει τα όριά του. Όταν έχετε αυτή τη δεκτική στάση αφήνετε τον Θεό να μπει στη ψυχή σας, βαθιά μέσα σας. Ανοίγεστε ώστε να μπορέσει να συμβεί αυτό.

Όταν υιοθετήσετε αυτή τη στάση, η αλλαγή θα γίνει μια ζωντανή πραγματικότητα για τον καθένα, για όλους. Όταν λείπει η εμπιστοσύνη και η πίστη ότι το θείο μπορεί να εκδηλωθεί μέσα σας, αυτό συμβαίνει επειδή δεν έχετε δώσει στον εαυτό σας την ευκαιρία να βιώσει την πραγματικότητα αυτών των διαδικασιών. Έχετε αρνηθεί στον εαυτό σας αυτή την εμπειρία. Και επειδή δεν την έχετε βιώσει ποτέ, τότε πώς μπορείτε να την εμπιστευτείτε;

Δεδομένου ότι έχετε κάποιες διεξόδους τις οποίες θέλετε να χρησιμοποιείτε περίπτωση ανάγκης ώστε να μη χρειαστεί να μπείτε στη ζωή ολοκληρωτικά και αφοσιωμένα, δεν μπορείτε να βιώσετε το θαύμα της πραγματικότητας του Συμπαντικού Πνεύματος μέσα σας. Επειδή δεν είστε ειλικρινείς με τη ζωή, δεν μπορείτε να πιστέψετε πραγματικά στη δύναμη της Συμπαντικής Ευφυΐας που πηγάζει μέσα σας, σε κάθε στιγμή, και αρχίζει να λειτουργεί μόλις της κάνετε χώρο. Είναι απαραίτητο να δεσμευτείτε απολύτως σ’ αυτό χωρίς επιφυλάξεις. Αυτή η δέσμευση είναι η απόλυτη προϋπόθεση προκειμένου να ανακαλύψετε την πραγματικότητά της μέσα σας. Ακόμα κι αν δεν γνωρίζετε ποιο θα είναι το αποτέλεσμα, ακόμα κι αν δεν ξέρετε αν ο τρόπος του Θεού συμβαδίζει με τον δικό σας, πρέπει να δεσμευτείτε. Μέρος αυτής της δέσμευσης είναι και να μη γνωρίζετε ολόκληρη την απάντηση. Οι σκέψεις για το πώς θα αποφύγετε την ολοκληρωτική δέσμευση σας κρατάνε στον παλιό, παραμορφωμένο τρόπο που εξαπατά τη ζωή, ενώ ταυτόχρονα εξακολουθείτε να επιθυμείτε να πάτε προς τον καινούργιο και απελευθερωμένο τρόπο με τον οποίο δεν θα διχάζεστε και δεν θα βασανίζεστε εσωτερικά από τον πόνο της διαίρεσης. Αλλά δεν μπορείτε να έχετε και τα δύο. Η δέσμευσή σας στον Δημιουργό πρέπει να είναι απόλυτη και να εφαρμόζεται και στις πιο φαινομενικά ασήμαντες πτυχές της καθημερινής ζωής σας και της ύπαρξής σας. Πρέπει να είστε απολύτως αφοσιωμένοι στην αλήθεια, επειδή μόνο τότε θα είστε αφοσιωμένοι στο Συμπαντικό Πνεύμα.

Εάν λοιπόν αφιερώσετε τον εαυτό σας σ΄ αυτό, θα εγκαταλείψετε τη γνώριμη ακτή σας και θα ταξιδέψετε προς στιγμήν προς κάτι που μοιάζει αβέβαιο. Όμως αυτό δεν θα σας πειράζει. Θα αισθάνεστε πιο ασφαλείς από ποτέ, πιο ασφαλείς από τότε που παραμένατε στην παλιά ακτή, στις παλιές δομές που έπρεπε να καταστραφούν. Σύντομα θα ανακαλύψετε ότι δεν υπάρχει τίποτα να φοβάστε. Πρέπει να αποκτήσετε αυτό το θάρρος μόνο και μόνο για να ανακαλύψετε ότι ο πιο ασφαλής τρόπος για να ζείτε είναι αυτός: να επεκτείνεστε και να δονείστε στη ζωή. Στην πραγματικότητα, δεν χρειάζεται να έχετε θάρρος. Τότε και μόνο τότε, θα γίνουν οι «σκοτεινές νύχτες» εργαλεία του φωτός.

**Ερώτηση:** Αυτή η διάλεξη είναι πολύ κοντά στα βιώματά μου. Έχω μόλις αρχίσει να ανακαλύπτω το νόημα της κρίσης. Αισθάνομαι πως είτε θα πρέπει να βρω κάπου καταφύγιο ή θα πρέπει να περάσω μέσα από την καταιγίδα, κάτι που αισθάνομαι πως κάνω τώρα.

**Απάντηση:** Είναι πολύ καλό που το αναγνωρίζετε αυτό. Μοιάζει με το πανάρχαιο δίλλημα του να ψάξει κανείς για καταφύγιο ή να περάσει μέσα από την καταιγίδα. Είναι ίσως το πιο σημαντικό ερώτημα στην πορεία της εξέλιξης κάθε οντότητας. Παραμένετε στον κύκλο του θανάτου και της αναγέννησης, του πόνου και της αγωνίας, της σύγκρουσης και της διαμάχης σωματικά, πνευματικά και ψυχολογικά, ακριβώς επειδή εμμένετε να έχετε την ψευδαίσθηση ότι μπορείτε να αποφύγετε να τα περάσετε όλα αυτά και ότι είναι καλύτερο να βρείτε καταφύγιο. Στην πραγματικότητα τα καταφύγια δεν κάνουν καλό. Το αντίθετο. Μεγεθύνουν την ένταση της κρίσης. Η στιγμιαία ανακούφιση είναι μια πολύ σοβαρή ψευδαίσθηση, επειδή αναπόφευκτα η κρίση θα παρουσιαστεί αργότερα. Αλλά τότε δεν θα συνδέεται πλέον με την πηγή της και γι’ αυτό θα είναι πιο επώδυνη. Όταν αποφασίσετε να πείτε: «Δεν θα βρω καταφύγιο, θα τα περάσω αυτά», σας δίδονται σχεδόν αυτομάτως τα μέσα για να το επιτύχετε. Αυτά τα μέσα είναι δυσδιάκριτα για όσους εξακολουθούν να έχουν την τάση να αναζητούν καταφύγιο. Τότε αισθάνονται αδύναμοι και δεν πιστεύουν στην ικανότητά τους να εκδηλώνουν τις άπειρες δυνάμεις του Συμπαντικού Πνεύματος. Δεν συνειδητοποιούν τις δυνατότητές τους, τη δύναμη που θα προκύψει, την έμπνευση που θα αποκτήσουν. Μόνο όταν αποφασίσετε να περάσετε μέσα από τις δυσκολίες και ζητήσετε βοήθεια μέσα από το διαλογισμό, θα είναι όλα αυτά διαθέσιμα για σας. Τότε θα νιώσετε την εμπιστοσύνη σας να αφυπνίζεται και θα σας δείξει ότι το συνειδητό εγώ δεν είναι μοναχό του. Ότι δεν είναι το μόνο μέσον που έχετε στη διάθεσή σας για να αντιμετωπίσετε τα ζητήματά σας.

Τονίζω και πάλι ότι ένα άτομο μπορεί να είναι προσανατολισμένο κατ’ αυτόν τον τρόπο σε κάποιους τομείς, ενώ παραμένει κλειστό και απρόθυμο σε άλλους. Με αυτή την αναλογία θα βιώσετε τη ζωή και τον εαυτό σας.

Είναι σημαντικό να θέλετε απλά να κάνετε το καλύτερο που μπορείτε. Δεν έχει σημασία αν κάνετε «λάθη», ό,τι κι αν σημαίνουν αυτά. Σημασία έχει ο αγώνας αυτός καθαυτός και αυτό που θα φέρει τη συμφιλίωση. Η ευλογία που θα ακολουθήσει, η δύναμη και η ολοκλήρωση της προσωπικότητας που διαρκώς θα μεγαλώνει, δεν μπορεί να μπει σε λόγια. Θέλετε «ιδανικές λύσεις» κι έτσι αγωνιάτε διαρκώς στο κατώφλι αυτής της απόλυτης δέσμευσης. Όμως ποιες είναι οι ιδανικές λύσεις; Δεν σημαίνουν τίποτα αν δεν βασίζονται σε μια διαρκώς αυξανόμενη ολοκλήρωση του ατόμου που θα περάσει μέσα από τη διαδικασία που σας περιέγραψα εδώ.

Σας ευλογώ και σας ζητώ να ανοιχτείτε στο εσώτερο ον σας, στην ψυχή σας, σε όλες τις ψυχικές δυνάμεις σας και να εγκαταλείψετε τα εμπόδια που αρνούνται την αλήθεια και την αλλαγή και συνεπώς, την έκφραση του εαυτού σας και το φως. Ανοιχτείτε με αυτόν τον τρόπο για να επιτρέψετε στην ευλογημένη δύναμη να είναι διαρκώς παρούσα μέσα σας και να διαπερνά ολόκληρη την ύπαρξή σας. Αυτή η δύναμη ενεργοποιείται, ως ένα ακόμα κανάλι βοηθείας, σε συναθροίσεις όπως κι αυτή όπου συγκεντρώνεστε, δέχεστε βοήθεια και ανοίγεστε ο ένας στον άλλο.

Θα εμφανιστεί μια ευλογία που θα συναντήσει την εσωτερική δύναμη για την οποία σας μίλησα και θα σας δυναμώσει διπλάσια. Συνεχίστε να αναπτύσσεστε μέσα στο πνεύμα αυτής της διάλεξης, έτσι ώστε η ολότητά σας, η σύνδεσή σας με το σύμπαν να μεγαλώνει και να σας προσφέρει περισσότερη από τη χαρά που είναι αναφαίρετο δικαίωμά σας.

Να είστε ευλογημένοι, να είστε εν ειρήνη!